Nõukogu otsus,

27. juuni 1977,

õendusõppe nõuandekomitee loomise kohta

(77/454/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse komisjoni ettepanekut

ning arvestades, et:

6. juuni 1974. aasta resolutsioonis diplomite, tunnistuste ja muude kvalifikatsiooni tõendavate dokumentide vastastikuse tunnustamise kohta teatas nõukogu oma toetusest nõuandekomiteede loomisele;

üldõe diplomite, tunnistuste ja muude kvalifikatsiooni tõendavate dokumentide vastastikuse tunnustamise ja muu personali osutatava õendusabi raames on oluline tagada väljaõppe võrreldav kõrge tase;

selle eesmärgi saavutamisele kaasaaitamiseks on soovitav luua nõuandekomitee komisjoni nõustamise eesmärgil,

ON VASTU VÕTNUD JÄRGMISE OTSUSE:

Artikkel 1

Komisjoni juurde luuakse õendusõppe nõuandekomitee, edaspidi "komitee".

Artikkel 2

1. Komitee ülesanne on aidata tagada ühenduses eri kategooriatesse kuuluva õenduspersonali väljaõppe võrreldav kõrge tase.

2. Komitee täidab seda ülesannet eelkõige järgmiste vahendite abil:

- põhjalik teabevahetus väljaõppe meetodite ning liikmesriikides pakutavate teoreetiliste ja praktiliste kursuste sisu, taseme ja struktuuri osas,

- arutelud ja konsultatsioonid, et töötada välja ühtsed lähenemisviisid õendusõppes saavutatavale tasemele ja vajaduse korral sellise väljaõppe struktuurile ja sisule,

- tähelepanu pööramine eespool nimetatud õppe kohandamisele õendustöö, arstiteaduse, ühiskonnateaduse ja õpetamismeetodite arenguga.

3. Komitee teeb komisjonile ja liikmesriikidele teatavaks oma arvamused ja soovitused ning esitab, kui ta peab seda asjakohaseks, ettepanekud õendustööga seotud väljaõpet käsitlevate direktiivide, eriti direktiivide 77/452/EMÜ [1] ja 77/453/EMÜ [2] sätete muutmiseks.

4. Lisaks annab komitee komisjonile nõu mis tahes õenduspersonali väljaõppega seotud küsimuses, mille komisjon on esitanud.

Artikkel 3

1. Komiteesse kuulub kolm eksperti igast liikmesriigist:

- üks kutsealal töötav ekspert,

- üks õendusõpet andvaid asutusi esindav ekspert,

- üks liikmesriikide pädevaid asutusi esindav ekspert.

2. Igal liikmel on asendusliige. Asendusliikmed võivad osaleda komitee koosolekutel.

3. Lõigetes 1 ja 2 nimetatud liikmete ja asendusliikmete kandidaadid seavad üles liikmesriigid. Lõike 1 esimeses ja teises taandes nimetatud liikmete ja nende asendusliikmete kandidaadid seatakse üles tegevõdede ja õendusõpet andvate asutuste ettepanekul. Selliselt ülesseatud liikmed ja asendusliikmed nimetab ametisse nõukogu.

Artikkel 4

1. Komitee liikmete ametiaeg on kolm aastat. Pärast selle tähtaja möödumist jäävad komitee liikmed ametisse kuni uute liikmete nimetamiseni või kuni nad uuesti ametisse nimetatakse.

2. Liikme ametiaeg võib lõppeda enne kolme aasta möödumist, kui liige lahkub ametist, sureb või asendatakse teise isikuga vastavalt artiklis 3 sätestatud korrale. Uus liige nimetatakse ülejäänud ametiajaks.

Artikkel 5

Komitee valib oma liikmete hulgast esimehe ja kaks aseesimeest. Komitee võtab vastu oma töökorra. Komitee esimees koostab koosolekute päevakorra, konsulteerides komisjoniga.

Artikkel 6

Komitee võib luua töörühmi ning kutsuda ja lubada vaatlejaid või eksperte osalema, et nad aitaksid komiteed kõigis tema töö eri aspektides.

Artikkel 7

Sekretariaaditeenuste eest hoolitseb komisjon.

Luxembourg, 27. juuni 1977

Nõukogu nimel

eesistuja

J. Silkin

[1] EÜT L 176, 15.7.1977, lk 1.

[2] EÜT L 176, 15.7.1977, lk 8.

--------------------------------------------------